KIRJALLINEN KYSYMYS E-0476/00 esittäjä(t): Joseph Daul (PPE-DE) komissiolle. Hirmumyrsky Lotharin aiheuttamat metsätuhot.



Virallinen lehti nro 026 E , 26/01/2001 s. 0047 - 0048



KIRJALLINEN KYSYMYS E-0476/00 esittäjä(t): Joseph Daul (PPE-DE) komissiolle (24. helmikuuta 2000) Aihe: Hirmumyrsky Lotharin aiheuttamat metsätuhot Hirmumyrsky Lothar aiheutti valtavia metsätuhoja 26. joulukuuta 1999 Ranskassa, Etelä-Saksassa ja Itävallassa, erityisesti yksityisessä ja kunnan omistuksessa oleville metsille maanviljelyalueilla, mistä syystä monet maanviljelyalan perheyritykset ovat kärsineet vakavia tappioita. Komissio viittasi Euroopan parlamentin täysistuntokeskustelussa 18. tammikuuta 2000 mahdollisiin uudelleenjärjestelyihin rakennerahastoissa, mutta ei luvannut erityistä apua tuhoalueille. Uudelleenjärjestelyt eivät kuitenkaan ole riittäviä, koska rakennetuki hyödyttää ensisijaisesti pieniä yrityksiä, joilla on usein toimintaa myös maatalouden alalla. Niille tämä tuki on elintärkeä. Komission jäsen Barnier lupasi keskustelun aikana, että hän harkitsee kaksi vuotta sitten poistettujen hätäapua koskevien budjettikohtien ottamista uudelleen käyttöön. Onko komissio nykyisten rakennerahastojen antamien puitteiden lisäksi valmis tarkistamaan, voidaanko sen vuoden 2000 talousarviosta myöntää varoja kiireelliseen tarpeeseen tulevaan hätäapuun esimerkiksi LIFE- ja ECHO-ohjelmien kautta ja voidaanko vuoden 2001 talousarvioon sisällyttää uudelleen budjettikohta, joka koskee Euroopan unionin katastrofialueille annettavaa apua? Michel Barnier'n komission puolesta antama vastaus (11. huhtikuuta 2000) Rakennerahastojen osalta arvoisaa parlamentin jäsentä pyydetään tutustumaan komission seuraaviin kirjallisiin kysymyksiin antamiin vastauksiin: Béatrice Patrien kysymys 0024/00, Carl Langin kysymys 0159/00 ja Nicole Thomas-Mauron kysymys 0307/00 sekä Béatrice Patrien suullinen kysymys H-0008/00. Parhaillaan tarkistettavana oleva LIFE-asetus ei anna mahdollisuutta kohdistaa osaa määrärahoista hätätoimenpiteisiin ilman hankepyyntömenettelyä. Näin ollen LIFE-ohjelmalla ei voida yleisesti osallistua Ranskaa, Saksaa ja Itävaltaa joulukuussa 1999 koetelleiden luonnononnettomuuksien aiheuttamien ympäristötuhojen korjaamiseen. Sen sijaan on mahdollista, että uudet LIFE-luonto- tai LIFE-ympäristö-ohjelman hanke-ehdotukset täyttäisivät samalla LIFE-edellytykset ja niitä voitaisiin käyttää ympäristön tilan kunnostamiseen. Kaikki tällaiset hakemukset tutkitaan tapaus kerrallaan hankkeiden seurantamenettelyä tai LIFE-ohjelman omia ehdotusmenettelyjä noudattaen. Humanitaarisen avun toimistoa (ECHO) koskevan asetuksen 1 artiklassa täsmennetään, että yhteisön humanitaariseen apuun kuuluvat kolmansien maiden erityisesti vaaralle kaikkein alttiimpien väestöjen, ensisijaisesti kehitysmaiden väestöjen hyväksi suunnatut puolueettomat avustus- ja suojelutoimet[mldr](1). Näin ollen se ei voi osallistua jäsenvaltioita joulukuussa 1999 rajusti koetelleisiin luonnononnettomuuksiin liittyviin tukitoimiin. Koska rakennerahastosääntelyssä on säädetty useista tukivälineistä, hätäapua yhteisön sisäisissä katastrofitilanteissa koskevaa erityistä budjettikohtaa ei tässä vaiheessa ole tarkoitus ottaa uudelleen talousarvioon. (1) Neuvoston asetus (EY) N:o 1257/96, 20.6.1996, humanitaarisesta avusta. EYVL L 163, 2.7.1996.